## La Generalitat acorda amb entitats financeres un crèdit de 1.816 milions per a garantir pagaments a proveïdors sense el FLA extraordinari

*** L’operació, amb venciment fins a un any, cobrirà el dèficit de 2024 no finançat per l’Estat mitjançant l’extra FLA i permetrà atendre pagaments pendents a proveïdors de servicis essencials com farmàcia
* Ruth Merino denuncia que el Govern d’Espanya “no dona ni un euro: l’única cosa que fa és autoritzar que la Generalitat s’endeute més per a pagar el que hauria de pagar-se amb l’extra FLA”**

La Generalitat ha acordat amb tres entitats financeres la concertació d’un crèdit per import de 1.816 milions d’euros amb l’objectiu d’atendre les obligacions pendents de pagament amb proveïdors de servicis públics essencials davant la no aprovació per part del Govern del Fons de Liquiditat Autonòmic (FLA) extraordinari per a cobrir l’excés de dèficit de 2024.

L’operació, que compta ja amb les ofertes acceptades per part de les entitats, s’ha estructurat amb un venciment d’un màxim d’un any i un cost estimat equivalent al tipus del Tresor més 25 punts bàsics. Les ofertes obtingudes han permés cobrir per excés les necessitats de tresoreria de la Generalitat.

Una vegada s’ha produït l’acord per part del Consell de Ministres i l’autorització formal per part de l’Estat, la Direcció General de Finançament resoldrà la convocatòria i procedirà a formalitzar els crèdits perquè els recursos arriben als proveïdors en el termini més reduït possible.

La consellera d’Hisenda, Ruth Merino, ha subratllat que la Generalitat ha actuat “fent un exercici de responsabilitat, en favor de proveïdors, farmacèutics, entitats socials i, sobretot, pensant en els ciutadans receptors dels servicis públics bàsics i essencials”, davant l’absència de l’extra FLA que permetria cobrir el dèficit estructural. Merino ha recalcat que este dèficit “no és atribuïble a un excés de gasto, sinó a la insuficiència de recursos del sistema de finançament vigent”.

En este sentit, ha denunciat que “el Govern d’Espanya no dona ni un euro: l’única cosa que fa és autoritzar que la Generalitat s’endeute més per a pagar el que l’Estat hauria d’haver transferit des de fa mesos”. La consellera ha lamentat que “estem davant del Govern més deslleial de la història amb els valencians”, al qual ha acusat d’“oblidar i menysprear cinc milions de ciutadans que també són espanyols i tenen dret a un finançament just”.

Els fons aniran destinats de manera prioritària al pagament de factures pendents del gasto farmacèutic i altres proveïdors de servicis públics essencials. L’operació es cancel·larà al seu venciment quan s’aprove el finançament mitjançant endeutament a llarg termini.

L’oferta ha sigut distribuïda entre les tres entitats participants: CaixaBank, amb 1.616 milions, i Sabadell i Kutxabank, amb 100 milions cada una. La consellera d’Hisenda, Ruth Merino, ha destacat la bona resposta de les entitats financeres com a mostra de la confiança en la Generalitat.

Encara que esta via de finançament no constituïx l’opció preferent des del punt de vista financer, la Generalitat ha optat per activar esta solució davant del retard per part del Govern d’Espanya en l’aprovació del FLA extraordinari, el mecanisme que durant els últims dotze anys ha servit per a finançar l’excés de dèficit de les comunitats autònomes.

**Compensa el retard de l’extra FLA**

L’operació de 1.816 milions subscrita ara permet normalitzar l’estat de la tresoreria de la Generalitat a pesar que el retard en l’aprovació de l’extra FLA impedirà l’arribada dels 1.900 milions d’euros previstos este mes com a primer desemborsament d’eixe fons.

La formalització de les operacions per part de la Direcció General de Finançament es produïx després de l’acord del Consell del 8 de juliol passat per a formalitzar operacions de deute públic fora del FLA per a cobrir 2.490 milions d’euros del dèficit de 2024, exclòs el gasto derivat de la dana.

Fecha: 15/07/2025